ΓΡΑΠΤΗ ΕΡΩΤΗΣΗ E-1198/02

υποβολή: Mogens Camre (UEN) προς την Επιτροπή

(26 Απριλίου 2002)

Θέμα: Επιχειρήσεις μεταφορών με ταχυδρομική διεύθυνση στο Λουξεμβούργο

Αρκετές ευρωπαϊκές επιχειρήσεις μεταφορών, μεταξύ των οποίων και δανικές, εγκαταστάθηκαν στο Λουξεμβούργο, όπου διαθέτουν την ταχυδρομική τους διεύθυνση, λόγω φορολογικών πλεονεκτημάτων και για να αποφύγουν εθνικές απαιτήσεις όσον αφορά το ωράριο οδήγησης, συμβάσεις εργασίας και απαιτήσεις όσον αφορά την ασφάλεια των φορτηγών οχημάτων.

Μπορεί η Επιτροπή να ανακοινώσει πόσες επιχειρήσεις μεταφορών έχουν εγκατασταθεί στο Λουξεμβούργο και εάν πρόκειται καθαρά για επιχειρήσεις που έχουν απλώς την ταχυδρομική τους διεύθυνση στο Λουξεμβούργο, αλλά δεν διευθύνουν στην πραγματικότητα την επιχείρησή τους από την χώρα αυτή· Ποια μέτρα προτίθεται η Επιτροπή να λάβει για να καταπολεμήσει αυτήν την πρακτική που νοθεύει σαφώς τον ανταγωνισμό·

Απάντηση της κας de Palacio εξ ονόματος της Επιτροπής

(6 Ιουνίου 2002)

Οι ισχύοντες κοινοτικοί κανόνες θεσπίζουν την ελευθερία εγκατάστασης των οδικών μεταφορέων στην Ένωση και διευκολύνουν την αμοιβαία αναγνώριση, εκ μέρους των κρατών μελών, των διπλωμάτων, πιστοποιητικών και άλλων τίτλων. Η επιλογή του κράτους μέλους εγκατάστασης βασίζεται σε πολλούς παράγοντες, μεταξύ των οποίων ενδέχεται να περιλαμβάνεται η φορολόγηση, μολονότι προκειμένου περί των ετησίων φόρων οχήματος εφαρμόζονται παγκοινοτικά ελάχιστα όρια. Οι χρόνοι οδηγήσεως διέπονται από κοινούς κοινοτικούς κανόνες, όπως εξάλλου και πολλές από τις απαιτήσεις ασφάλειας των οχημάτων.

Μετά από επικοινωνία με τις αρχές του Λουξεμβούργου, η Επιτροπή πληροφορείται ότι το 2000 εγκαταστάθηκαν στο Λουξεμβούργο 315 οδικοί μεταφορείς. Η Επιτροπή είχε ήδη καταστήσει τις λουξεμβουργιανές αρχές κοινωνό των ανησυχιών της, μετά από καταγγελίες συνδικαλιστικών σωματείων για αύξηση της σύστασης εταιρειών-φαντασμάτων στο Λουξεμβούργο. Ωστόσο, ο ακριβής αριθμός των εν λόγω εταιρειών είναι άγνωστος. Μετά την απόφαση του Ευρωπαϊκού Δικαστηρίου της 13ης Δεκεμβρίου 2001(1) επίποθέσεως την οποία παρέπεμψε εκεί η Επιτροπή, και στην οποία το Λουξεμβούργο καταδικάστηκε για μη μεταφορά των κοινοτικών κανόνων σχετικά με την πρόσβαση στο επάγγελμα του οδικού μεταφορέα, καθώς και επί τηςποθέσεως Kralowetz, οι αρχές του Λουξεμβούργου έχουν τώρα διαδηλώσει την αποφασιστικότητά τους να προωθήσουν με ταχείς ρυθμούς τις σχετικές νομοθετικές προτάσεις για την αντιμετώπιση της κατάστασης.

Οι κοινοτικοί κανόνες(2) που διέπουν την εγκατάσταση των οδικών μεταφορέων στα κράτη μέλη θεσπίζουν ελάχιστες ποιοτικές προϋποθέσεις και, επίσης, απαιτούν από τα κράτη μέλη να ελέγχουν ανά τακτά χρονικά διαστήματα την πλήρωση των εν λόγω προϋποθέσεων. Οι κοινοί κοινοτικοί κανόνες ενισχύθηκαν περαιτέρω το 1998 και η Επιτροπή δεν προτίθεται επί του παρόντος να τροποποιήσει την σχετική νομοθεσία.

(1) C-107/01 Απόφαση του Ευρωπαϊκού Δικαστηρίου της 13ης Δεκεμβρίου 2001.

(2) Οδηγία 98/76/ΕΚ του Συμβουλίου της 1ης Οκτωβρίου 1998 για τροποποίηση της οδηγίας 96/26/ΕΚ περί προσβάσεως στο επάγγελμα του οδικού μεταφορέα εμπορευμάτων και επιβατών και αμοιβαίας αναγνωρίσεως των διπλωμάτων, πιστοποιητικών και άλλων τίτλων που διευκολύνουν την πραγμάτωση του δικαιώματος εγκαταστάσεως των μεταφορέων αυτών στον τομέα των εσωτερικών και διεθνών μεταφορών, ΕΕ L 277 της 14.10.1998.